10. การควบคุมภายใน

ธนาคารได้ให้ความสำคัญต่อระบบการควบคุมภายในเป็นอย่างยิ่ง
เพื่อเป็นการป้องกันความเสียหายที่จะเกิดขึ้นกับธนาคารโดยรวม ธนาคารได้กำหนดเป้าหมาย
แผนการดำเนินงาน แนวทางยุทธศาสตร์ และภารกิจไว้อย่างชัดเจนและเหมาะสม
เพื่อเป็นแนวทางในการปฏิบัติงาน และสามารถวัดผลได้
มีการจัดโครงสร้างองค์กรที่จะช่วยให้ฝ่ายบริหารสามารถดำเนินงานได้อย่างมีประสิทธิภาพ
โดยการจัดแบ่งสายงานธุรกิจออกเป็น 8 สายงาน มีรองกรรมการผู้จัดการเป็นผู้รับผิดชอบดูแล
ขึ้นตรงต่อกรรมการผู้จัดการ มีการจัดทำนโยบายและระเบียบวิธีปฏิบัติงานไว้เป็นลายลักษณ์อักษร
มีระบบการจัดการฝึกอบรม ให้ความรู้ ทักษะในการปฏิบัติงานแก่พนักงาน
เพื่อให้พนักงานได้เกิดความเข้าใจและสามารถปฏิบัติได้อย่างถูกต้องมีประสิทธิภาพ
ทั้งยังจัดให้มีคู่มือพนักงาน กำหนดระเบียบวินัยของพนักงาน จรรยาบรรณในวิชาชีพ
รวมถึงกำหนดบทลงโทษการกระทำความผิดระเบียบวินัย และความผิดขั้นร้ายแรงไว้ด้วย ทั้งนี้
เพื่อให้การปฏิบัติงานของพนักงานมีประสิทธิภาพสูงสุด โปร่งใสในการปฏิบัติงาน
การบริการที่มีคุณภาพ โดยคำนึงถึงความเป็นธรรมต่อลูกค้า ผู้ถือหุ้น พนักงาน และสังคมโดยรวม

นอกจากนี้ ธนาคารมีคณะกรรมการตรวจสอบ
ทำหน้าที่พิจารณาความเพียงพอของระบบควบคุมภายในของธนาคาร
โดยทบทวนงานที่ฝ่ายตรวจสอบภายใน และผู้สอบบัญชีรับอนุญาตปฏิบัติอย่างต่อเนื่อง
เพื่อติดตามการดำเนินงานของธนาคาร
พิจารณาทบทวนประสิทธิผลในการควบคุมการปฏิบัติงานภายในของธนาคารในด้านต่าง ๆ
อย่างต่อเนื่อง

 สาระสำคัญของระบบควบคุมภายในธนาคารที่ได้กำหนดไว้ ดังนี้

1. ธนาคารได้ให้ความสำคัญต่อการบริหาร และการจัดการความเสี่ยง
โดยจัดตั้งคณะอนุกรรมการบริหารความเสี่ยง คณะอนุกรรมการบริหารสินทรัพย์และหนี้สิน
โดยฝ่ายบริหารความเสี่ยงเป็นผู้วิเคราะห์และประเมินความเสี่ยง
ธนาคารได้วางแผนการดำเนินการด้านการบริหารความเสี่ยงให้แต่ละฝ่ายงานทราบถึงวัตถุประสงค์
นโยบาย และกระบวนการปฏิบัติงานการจัดการความเสี่ยงไว้อย่างชัดเจน ทั้งนี้ เพื่อให้ฝ่ายงานต่าง
ๆ ใช้เป็นแนวทางในการประเมินจุดเสี่ยง การระบุประเภทความเสี่ยง การวัดความเสี่ยง
การควบคุม และการลดความเสี่ยง รวมทั้งระบบการติดตามและประเมินผล
เพื่อให้ธนาคารสามารถบริหารความเสี่ยงได้อย่างมีประสิทธิภาพยิ่งขึ้น

2. ธนาคารกำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร
ไว้เป็นลายลักษณ์อักษรอย่างจัดเจน มีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกัน เพื่อให้เกิดการถ่วงดุล
และเพื่อการตรวจสอบระหว่างกันอย่างเหมาะสม
ทั้งยังทำให้เกิดความโปร่งใสในการปฏิบัติงานและป้องกันการกระทำที่ไม่สุจริต
กำหนดขั้นตอนการปฏิบัติงานในแต่ละธุรกรรม กำหนดมาตรการที่รัดกุมในการควบคุมการปฏิบัติงาน
การทำธุรกรรมต่าง ๆ ของกรรมการผู้จัดการ และผู้บริหารระดับรองกรรมการผู้จัดการ
และผู้ช่วยกรรมการผู้จัดการ หรือผู้ที่มีส่วนเกี่ยวข้องกับบุคคลดังกล่าวอย่างเหมาะสม
โดยคำนึงถึงผลประโยชน์ของธนาคารเป็นหลัก

3. ฝ่ายกำกับการปฏิบัติงาน และฝ่ายตรวจสอบของธนาคาร
มีหน้าที่กำกับและตรวจสอบการปฏิบัติงานของธนาคารและบริษัทย่อย
โดยใช้หลักเกณฑ์การพิจารณาความสำคัญตามความเสี่ยงของงาน การปฏิบัติตามกฎหมาย
ข้อบังคับระเบียบของทางราชการที่เกี่ยวข้อง และนโยบายระเบียบปฏิบัติของธนาคาร
เป็นแนวทางในการกำกับและตรวจสอบ รวมทั้งประเมิน ความเพียงพอของระบบการควบคุมภายใน
และการจัดการความเสี่ยงอย่างเหมาะสม

4. ธนาคารได้เล็งเห็นความสำคัญในการพัฒนาระบบสารสนเทศ และระบบข้อมูลอย่างต่อเนื่อง
เพื่อให้ข้อมูลของธนาคารมีความถูกต้องสมบูรณ์ ทันสมัย
และมีข้อมูลอย่างเพียงพอต่อการตัดสินใจของผู้บริหารและคณะกรรมการธนาคาร
โดยเฉพาะระบบการจัดเก็บข้อมูล เอกสารประกอบการบันทึกบัญชี การบันทึกบัญชีต่าง ๆ
โดยจัดไว้เป็นหมวดหมู่ ตามนโยบายการบัญชี มาตรฐานการบัญชี
และคำสั่งของธนาคารแห่งประเทศไทย

5. ธนาคารได้ติดตามผลการดำเนินงาน เปรียบเทียบกับเป้าหมายที่กำหนดเป็นประจำทุกเดือน
ในกรณีที่ผลการดำเนินงานต่างจากเป้าหมายที่กำหนดอย่างมีนัยสำคัญ ก็จะดำเนินการแก้ไขทันที

6. ธนาคารได้จัดให้มีการตรวจสอบการปฏิบัติงาน และการควบคุมภายใน
โดยให้ผู้ปฏิบัติงานเป็นผู้สอบทานการปฏิบัติงานด้วยตนเอง
นอกเหนือจากการกำกับและตรวจสอบของฝ่ายกำกับการปฏิบัติงานและฝ่ายตรวจสอบ
ที่ได้ดำเนินการกำกับและตรวจสอบเป็นประจำ

7. คณะกรรมการตรวจสอบ กำหนดให้มีการทบทวนประสิทธิภาพและประสิทธิผล
การกำกับและตรวจสอบของฝ่ายกำกับการปฏิบัติงาน และฝ่ายตรวจสอบเป็นประจำ
โดยเน้นการพิจารณาระบบการควบคุมภายใน การควบคุมการปฏิบัติงานที่ผิดกฎหมาย ข้อบังคับต่าง ๆ
ของทางราชการ ในเรื่องต่าง ๆ
ผลการตรวจสอบของฝ่ายตรวจสอบจะรายงานต่อผู้บริหารสายงานที่รับผิดชอบ
เพื่อให้ทราบผลการดำเนินงาน หากมีประเด็นที่ต้องปรับปรุงแก้ไข
ก็จะได้ดำเนินการสั่งการแก้ไขทันที ในกรณีที่ฝ่ายกำกับการปฏิบัติงานและฝ่ายตรวจสอบมีข้อสังเกต
หรือข้อเสนอแนะที่มีนัยสำคัญต่อการปฏิบัติงานและการควบคุมภายใน
จะรายงานตรงต่อกรรมการผู้จัดการ เพื่อพิจารณาและสั่งการแก้ไข นอกจากนี้
ฝ่ายกำกับการปฏิบัติงานและฝ่ายตรวจสอบได้ร่วมประชุมหารือและแลกเปลี่ยนข้อคิดเห็น
พร้อมสรุปผลการกำกับและตรวจสอบกับคณะกรรมการตรวจสอบ ถึงขอบเขตความรับผิดชอบ
การปฏิบัติงานตามแผนการตรวจสอบ ความเพียงพอของระบบการควบคุมภายใน
และประเมินคุณภาพของการควบคุมภายในในทุกไตรมาส
ซึ่งหากคณะกรรมการตรวจสอบมีข้อเสนอแนะ
หรือข้อบกพร่องของระบบการควบคุมภายในที่เป็นสาระสำคัญ ก็จะรายงานต่อคณะกรรมการธนาคาร
เพื่อให้มีการปรับปรุงแก้ไขต่อไป

คณะกรรมการธนาคารมีความเห็นว่า
ถึงแม้ว่าระบบการควบคุมภายในของธนาคารมีความเพียงพอและเหมาะสมกับการดำเนินธุรกิจ
สามารถป้องกันทรัพย์สินของธนาคาร และบริษัทย่อย ไม่ให้เกิดความเสียหาย
หรือจากการที่มีผู้มีอำนาจ ผู้บริหารจะนำไปใช้หรือหาประโยชน์โดยมิชอบ
ธนาคารยังได้ให้ความสำคัญต่อข้อเสนอแนะ ข้อคิดเห็น ทั้งจากผู้สอบบัญชี
ผู้ตรวจสอบของธนาคารแห่งประเทศไทย เพื่อการพัฒนาระบบการควบคุมภายใน
การควบคุมการปฏิบัติงาน การบริหารจัดการความเสี่ยงของธนาคาร
ให้มีประสิทธิภาพประสิทธิผลเพิ่มยิ่งขึ้น